**ნუ მოკლავთ ტოროლას!**

**მოქმედი პირნი :**

**ტოროლა (სალომე)**

**ზეინაბი - ფაკულტეტის დეკანი**

**ვახტანგი (ვახო) - სტუდენტი**

**ზურა - სტუდენტი**

**ლულუ - სტუდენტი**

**დემნა - სტუდენტი**

**მოქმედება ხდება ჩვენს დროში...**

**უნივერსიტეტის აუდიტორია... ლულუ მობილურზე წარმოუდგენელი სისწრაფით კრეფს ტექსტს. შემოდის დემნა ...**

**დემნა** - ვა, ლუ?!...„ ხაუ არ იუ, მაი დარლინგ?“ როგორ ადრე მოფრენილხარ, ჩიტუნა?!... წესით, ტოროლას უნდა დაესწრო და შენ აჯობე, გოგო?! **(ჯერ ჰაეროვან კოცნას უგზავნის, მერე წელზე ჩქმეტს და ისედაც ჩაკუწკუწებულ თმებს ორივე ხელით უჩეჩავს) ...**

**ლულუ** - აუუუუ, კაი რააა!... **(აჩეჩილ თმებს ისწორებს)** ძლივს მოვარჯულე ამ

დილით...

**დემნა - (არ იშლის, ბაძავს რომელიღაცა სტილისტს )** ქა₾ო, გეუბნებოდი, ამდენი

ქიმიით გაიუბედურებ-თქო თავს ... მე შენ ადგი₾ზე ხელს აღარ ვახ₾ებდი და

მარტო „მასკას“ და კერატინს გავიკეთებდი ...ბო₾ომძოვრებიც გაგჩენია ... არა რა,

ძაან მიგაკ₾და ჩემი ხე₾ი! ...

**ლულუ** - დემ, ორი წამი და შენთან ვარ, ხო?!**...(აგრძელებს „ჩატაობას“)**

**დემნა** - ჩაკეცე ეგ „ჩატი“ და ყურადღება მომაქციე, გოგო, ამტოლი „ახვანი“

კაცი გელაპარაკები!...

**ლულუ** - ორი წამი-თქო!

**დემნა** - გავიდა ეგ შენი ორი წამი უკვე მთელი ორი წუთია...

**ლულუ - ( წყვეტს წკაპუნს და მობილურს განზე დებს)** გისმენ, ახოვანო!...

**დემნა** - ეგრე დამუნათებით და ჩამოზეთილი „როჟით“ არ ითვლება!...აბა

ვთქვათ: „ჩიიიზ!“ **(შუბლს შუბლზე ადებს და „სელფს“ უმარჯვებს)**

**ლულუ** - ოოოო, ეხლა უკვე **....(დასწვდება ისევ მობილურს)**

**დემნა** - რა? მიდი, აბა, რა?!... **(ყელს უწევს ორი თითით)** მიდი რა, დაასრულე ...

**ლულუ** - დამანებე რა თავი, გასართობად ამ დილაადრიან სხვა ჩემს მეტი ვერავინ ნახე?

**(ლულუ წამოდგომას შეეცდება, მაგრამ დემნა არ ანებებს)**

**დემნა** - არა რა, თუ გიყვარდე, დაასრულე, რას ამბობდი...

**ლულუ** - რას ვამბობდი და ატრაკებ და გიხარია!... კმაყოფილი ხარ?

**დემნა** - **(ვითომ გააჟრჟოლებს, მთელ სხეულს შეაძიგძიგებს)** აუ, მაგრად!

**(აჯავრებს)** აი, ვგიჟდები, გოგო რომ ბილწსიტყვაობს და

იგინება!...რაღაცნაირი, ფემინისტური ჟრუანტელი მივლის ტანში- მბურძგლავს,

მაბორძგოლებს, მაყრის „ბებერი ტაო“ და ამორძალები მახსენდება

კოლხეთის „ლეჯენდ-სთორიდან“ სახელწოდებით „გიორლზ ფორ ჩენჯ!“...

**ლულუ** - ჯერ ერთი, „ატრაკებ“ გინება არ არის, მხოლოდ მსუბუქი სკაბრეზია

**(დემნა თავს ჩაქინდრავს და მოიწყენს)** და მეორეც**...(უტყდება სიცილი)** ...ამ

მაიმუნობაში ამოგხდება სული!...**(აუდიტორიის ღია კარში ზურა დგას და უსმენს**

**დიალოგს, ლულუ შეამჩნევს)** შენ რაო?- ყურს შორიდან რა პონტში გვიგდებ?

**ზურა**- ისე საინტერესოდ ჟღურტულებდით...ხელი არ შეგიშალეთ...

**ლულუ** - ოჰ, ვითომ?! ...ჟღურტულზე გამახსენდა და, ტოროლა ხო არ გინახავს?

**ზურა** - არა...რაა რო?

**ლულუ** -არა, ისე, არაფერი...

**დემნა** - რა არაფერი?!...რა არაფერი?! - სად დაშტრაკუნობს ეგ შენი დაქალი? ... ხო არ უნდა, რო გამაფრენინოს?! **(თვალებს ატრიალებს, აელმებს და მრისხანე გამომეტყველბით კბილებს აკრაჭუნებს)** სამი დღეა დავეძებ და **(თმას გადაუხილავს და ჩახედავს)** ... სად არი ტოროლა? ...

**ლულუ- (სიცილით ახედავს)** ეხლა იაპონური ანიმეს უნიჭო კომიქსის გმირს

გავხარ...

**დემნა** - და ისა, რომელი გესიამოვნებათ „ნარუტო“ თუ „ბლიჩი“?!... არა, მართლა!...

სიტყვას ბანზე ნუ მიგდებ...სერიოზულად გეკითხები!...

**ლულუ** - რა სისულელეა...სულაც არა...

**დემნა** - დაიფიცე!...

**ლულუ** - ვაიმე, ადამიანო, არ ვიცი, სადაა ეს ტოროლა და რა გავაკეთო?!...

**ზურა** - ხო, მეც შევამჩნიე, რომ პარასკევს აქეთ არ გამოჩენილა, არადა. მაკუშა

ზედგინიძემ, ბებიაჩემისთვის მომვლელის შოვნას დამპირდაო... ნეტა, ხო

მშვიდობა აქვს?

**დემნა - (ლულუს)** გოგო, შენი დაქალი არ არის?!... მაშ არ უნდა იცოდე, სად დადის

და ვისთან ზასაობს?!

**ლულუ** - **(ღიმილით და მრავალმნიშვნელოვნად)** აი, ეგ, სწორედაც რომ, „ცვეტში“

ვიცი, ხოლო ...

**დემნა** - ხო₾ო ... და რაც შეეხება ტორო₾ას ფრენის მარშრუტებს?!...

**ლულუ** - შაბათს ვურეკავდი და ეხლა არ მცალია, თავად გადმოგირეკავო...

მერე მიუწვდომელი იყო, კვირას სულაც გათიშა მობილური...

**დემნა** - ჰოდა, გადაეცი, ნუ ევასება ამ ტელეფონის გათიშვა და ეგეთი

„ზახოდები“ , თორე, „იმენნა“, ერთხელაც იქნება, მაგრად გავუფრენ და ...

**ლულუ** - **(ღიმილით )** და?

**დემნა** - ეგრე გველურად ნუ მიყურებ!... აზრები მეფანტება ...

**ლულუ** - როგორც იმსახურებ, ისე გიყურებ!...ჰო, ჰო, მიდი შენც დააბოლოვე ...რას

ამბობდი?

**დემნა** - რას და ...მერე იქნება სექსისტური ბაზარი...ფემინისტების ბულინგი და „ჩემი ფუჩუ ჩემი არჩევანია!“...„სორი“: -„ჩვენი ფუჩუ ჩვენადვე გვეყუდნეს!...“

**ლულუ** - დეგენერატი!...

**დემნა** - რატომ? ...არ გევასება ლელთ ღუნია? ...განა თქვენ, მშვენიერმა და სუსტმა

სქესმა -ამ სულის შებერვამდე გასაფრთხილებლებმა , არ წამოიწყეთ ეს

მაზაკვალი მოძრაობა?!...მე რამეს ვიგონებ ?... "მოძრაობა და მარტო მოძრაობა

არის, ჩემო ₾უ₾უ, ქვეყნის ღონისა და სიცოცხლის მიმცემი!"- რა.

არააა?!...მიცემაზე გამახსენდა და მაგ შენს დაქალს უთხარი, რომ ამ ბოლო დროს

ძაან იმედის მიმცემ „სასტავში“ იჩითება და ის ბებერი კაზანოვა რო ყავთ კიდე,

„სეილზე“ აგდებული „მამილო“, „სექონდ ჰენდი“ გურუ, სენ-სეი, ოშო და

„კრიშნა-ვიშნუ- ჩინგაჩგუკი“, ჩიტს ცუდი ამბები მოაქვს და „ნი დაი ბოგ“,

მართალი გამოდგეს რომელიმე : „ცულს მოვიტან, ცუნცულასა, ხელეჩოს და

წალდუნასა, ხესაც მოვჭრი, ხის ძირსაცა... დიდ ქვაბში არ ეტეოდა, პატარაში სულ

არ იყო !“...

**ზურა** - ვის გულისხმობ?

**დემნა** - ამ ქალბატონმა შესანიშნავად იცის ვისაც ვგულისხმობ და ერთხელაც რო დაშ-ხოშ-მაშიანად გავძღები და ავადგები კეკელიძეზე „ხატაში “ მაგ ტრაკანა „პეროიან“ „სასტავს“ , მერე ვისი ეძგევრაძე ვის მალევიჩში იქნება, არკვიოს „შუსუსუსუმ“ ...(უგზავნის ჰაეროვან კოცნას წინგამოწეული ტუჩებით)

**ლულუ** - რას გავხარ, შე უბედურო?!...ჩამახედა, რა, ამ გოგოს ტვინში, რას

გადღლეზინებს ამ ნერვებს ?!...

**დემნა** - აი, შენნაირი მრჩევლები რომ ყავს, სწორედ იმიტომაა კომპასდაკრგული ...

**(გამოაჯავრებს)** „ქალმა უნდა იცოდეს, რა სურს!...**(იღებს როდენის „მოაზროვნის“ პოზას) „...**იცით, ემანსიპაციის გარკვეულ სტადიაზე ადამიანებმა თავად შექმნეს დისკურსი ქალის როლის შესახებ საზოგადოების განვითარების სხვადასხვა საფეხურზე: საქართველოში ფემინიზმი ან უფრო სწორად ქალთა მოძრაობა იმ ფაზაშია, როდესაც ქალები კაცებს ეჯიბრებიან არამხოლოდ შარვლის მორგებაში... მათ უნდათ უფრო „ნავაროჩენნი“ და მოხეული ჯიპებით იარონ, მანქანა უფრო „დერზკად“ ატარონ, უფრო შორს გადააწიტონ, უფრო ჯიგრით შეიგინონ, კვოტებით შევიდნენ პარლამენტში, მეტი ძალაუფლება ჰქონდეთ და საერთოდაც, უფრო ყვერებიანები იყვნენ!“...

**ლულუ** - იცი, გიყურებ და მთავარს მივხვდი...

**დემნა** - და რას მიხვდი, ჩემო „პომადიანი ფემინიზმის“ აპოლოგეტო?

**ლულუ** - სირთა ბელადი ხარ!...თანაც პიტალო!...

**დემნა** - მადლობა!...უღრმესი მადლობა! !...ამას ... არ დაგივიწყებს მადლიერი შთამომავლობა!... გინდა გითხრა, რაშია შენისთანების პრობლემა?

**ლულუ** - **(გამოჯავრებით)** რაში?

**დემნა** - რაში და, ის, რასაც საქართველოში წითელპომადიან ფემინიზმს ეძახიან, უფერო პომადიანი ფემინიზმიც კი არ არის, იმიტომ რომ არ ყოფნით გამბედაობა, ანუ - ყვერები, რომ ყველაფერი დანარჩენი გააკეთოთ, რისი სიმბოლოც პომადაა...გამიგე, გოგონი?

**ლულუ** - მაინც რისი სიმბოლოაო, ჭკუის კოლოფო?

**დემნა** - საერთო, საყოველთაო გამჭვირვალე სახალხო ბოზობის!...

**ზურა**- **(იცინის)** ჰა...ჩხუბი არ ჩაშალოთ ეხლა! ...მაგაზე გამახსენდა და ხაჩიძე

ნახეთ?

**დემნა** - ვნახე რომელია?!... ისეთი დაზმანული და „რესსპპექტტუმმობილლე“

მოდიოდა...- მოდიოდა და რა მოდიოდა?! – „ვითარცა მტკვარი!“....მოქონდა ქუჩა,

შუკა და სკვერი !... მეთქი „ო, მაი გად! - სადა ვარ?!... თან ეს რუჯი...სათვალე...

ძუძუ...ტრაკი... ქალი - ავაზა, ქალი - ჯიქი და ქალი შორენა- უსაწმერთულო ! ...

გავიგეთ, რო ზაფხულია, გენცვ! ...გავიგეთ, რო ბუღი ასდის ქალაქს... მაგრამ

ჩვენც გვცხელა მამარებს და ჩვენც გვაქვს ... ნერვები და ინსტიქტები...

**ლულუ** -ეს ინსტიქტები რაღა შუაშია?!...

**დემნა ( ზურას)** - აჰა, აუხსენი ეხლა ამას „ვინ შეჭამა ვენახი?“...შუაში ხო შუაშია

და ეგ კიდე შუაში ხოა და თან თავშია, გოგო!... ესე

იგი, დაიხდიან...დატიტვლდებიან და მერე, ეს ლეღვის

ნახარშგადალივლივებულ- ფოთოლაფარებულები აქეთ **(გამოაჯავრებს გოგოებს)**

ტყნავენ ტვინს : „აუუუუ, მთელი საღამო

„რაღაჩნაირად“მიყურებდაო!“...სხვათაშორის, „კაკრაზ“, მაგ შენს

დაქალს ამ ბოლო დროს ერთი-ორი ეგეთი „ხაჩიძეაბრაზნი“ დაქალი გაეჩითა

„სასტავში“ და იცოდეს, რომ მაგარ შარშია და გადაეცი, რო ყველაფერს ვხედავ და

ყველაფერს ვამჩნევ!...იმაზე მეტსაც, თქვენ რომ გგონიათ!...

**ლულუ** - გადაეცი!...გადაეცი!... მიდი და შენ თვითონ გადაეცი!... შენი

დაქირავებული „სფიჩვრაიტერი“ კი არა ვარ...და საერთოდ, მე არაფერი არ

მგონია- ეგღა მაკლია, გონება შენნაირებით „დავიგრუზო“...

**დემნა** - რა იყო, ქა₾ო, რატომ მეძაბები?! ... გიტყდება, დაქალს რომ ორი სიტყვა

უთხრა ბიძაშვი₾ობაში ?! ...რომ სექსუა₾ური შევიწროების პრეცედენტი

დაუშვებელია სამუშაო ადგი₾ას და, საერთოდაც, პირადი და საზოგადოებრივი

ერთმანეთში არ უნდა აურიოს, ძნელია ესა, ძნელია?!

**ზურა- (იცინის)** ჰო, ისე ძაან სასაცილოა, ოღონდ მართლა : გოგოს რო ორჯერ

ზედიზედ შეხედო, ან ბიძას და ძმას მოგიყვანს სამი - ოთხი მუტრუკი

სამბისტით ან ძიუდოისტით და საქმეს გაგირჩევენ, ან უფლებადამცველის

ანგარიშებში მოხვდები სექსუალური მოძალადის იარლიყით და უსასტიკესად

გაგატელევიზორებენ, ან ყველაზე „ლაით“ ვარიანტში პოტენციური სიდედრი

ჩაგიფენს საგვარეულოს მზითვის თეფშს ფეხებში ....

**დემნა** - აზრობ, რა სიფსიხეა?!

**იცინიან.**

**ლულუ** - მართლა?! სად გავიცინოთ?! ... ცაკალელი! ... ნუ, პრინციპში, არც

უმაგისობაა , თუმცა არც მთლად მასეა საქმე...

**აუდიტორიაში შემოდის ვახო და ფეხდაფეხ მოსდევს ზეინაბი.**

**ზეინაბი განერვიულებულია და მარაოს ენერგიულ დანიავებაზე ეტყობა, რომ არც**

**მთლად ნევროზს უნდა დაბრალდეს მისი წითლად დაფოთლილი სახე.**

**ზეინაბი** - ბავშვებო, გამარჯობა!... სულ ესა ხართ? ... აი, რას გავს ყოველივე ეს?! ერთი სიტყვით, ძიძიგური, მერამდენედ უნდა გაგაფრთხილოთ, რომ ჩემთან ხუმრობა და ჯიბრი არ გამოგადგებათ... შუალედურები დასაწერია... სადიპლომოს თემები გასანაწილებელი...ტესტები გავასწორე და ორი დღე გული მქონდა ცუდად...„ვალიდოლი“ და „კორსიზი“ პეშვით ვიყარე... პეშვით! ... არ ვიცი, ნამდვილად, რას ფიქრობენ თქვენი მშობლები...სწავლა თუ არ გინდათ, დედა, ამ ფულებს მაინც რაღას ანთხლევინებთ წლიდან წლამდე...აგერ ელიავაზე რიგიან „სანტეხნიკს“ ვერ იშოვის კაცი...წადით ხელობა მაინც შეისწავლეთ, შვილო, სახლსაც გამოადგებით, მეზობელსაც, მეგობარსაც , ფულსაც იშოვით და ოჯახსაც თანხა დაეზოგება ... რა? იქნება მართალს არ ვამბობ, გვალია?

**ვახო** - კაი რა, ფრაუ ზეიკო მასწ!...კაი, რა! ...ჩემგან რა გინდათ?!- წინაზეც ვიყავი, იმის წინაზეც და იმის წინის წინაზეც ...

**დემნა** - ეს ეტყობა დღეებს კი არა , სემესტრებს გულისხმობს, ზეიკო მასწ!...

**ვახო**  - (**გამოაჯავრებს)** სემესტრებს არა, მთლიან კურსს... (**ხითხითებს)**

**ზეინაბი** - ღმერთო ჩემო, სასაცილოდ და სალაზღანდარაოდ გაქვთ ახლა თქვენ საქმე? ამდენი წლის განმავლობაში რით ვერ შეეგუეთ, რომ აქ სკოლა აღარ არის და ეს „მასწ!“ და მსგავსი ამბავი დამთავრდა! ...ძიძიგური, კი ბატონო, ლექციებზე შიგადაშიგ ზიხარ, მაგრამ, ვაი, მაგისთანა ყოფნას! ელემენტარული ბარიერის ქულა ვერ გადალახე ტესტში... შუალედურის დამწერი ხარ ახლა შენ?!...

**ვახო** - ფრაუ- ქალბატონო- პატივცემულო, მოდით და დაგენიძლავებით, რო დავწერ !...

**ზეინაბი (არ უსმენს და ლულუს მიუბრუნდება)** - გოლეთიანი!... შენ რაღა მოგივიდა?!... რა თემა ჩამაბარე? - ასო ასოს არ გავდა და ფრაზა ფრაზას: აზრს ვერ გამოიტანდა კაცი!... მოკლედ, ამ თვის ბოლომდე დრო მომიცია,- ან გამოსწორდებით , სიარულს დაიწყებთ და ჩამაბარებთ მასალას, ან პირდაპირ მივდივარ დეკანატში და შევაჩერებინებ სტატუსს, სანამ არ ჩამაბარებთ ...

**ზურა** - ქალბატონო ზეინაბ, ამ ერთხელაც გვაპატიეთ და პირობას გაძლევთ, გამოვასწორებთ ყველაფერს... ლექციებზეც ვივლით, შუალედურსაც დავწერთ და გამოცდაზეც არ შეგარცხვენთ...

**ზეინაბი** - იაშვილი, კარგად იცი, რაც აქ ვთქვი, არცერთი არ გეხება, პირადად შენ, მაგრამ ის ხომ მაინც შეგიძლია, რომ აუხსნა ამ შენს ტვინიკოსა ჯგუფელებს, რომ ჩემთან საახლობლო ზარები და ბიძაშვილ-მამიდაშვილობები არ ჭრის... ასე რომ, სანამ დროა, მოუხმეთ ჭკვას და გონებას და , ჰო, კინაღამ დამავიწყდა, იმ ქალბატონს გადაეცით , სულ არ მაინტერესებს მისი პრობლემები და აწეწილი ცხოვრება, ქალური სოლიდარობა გამიგია, მაგრამ ყველაფერს თავისი ზომა-წონა და ადგილი აქვს, გენაცვალე, ასე როგორ შეიძლება? ... ვდგავარ ამხელა ქალი დილიდან დაღამებამდე და მტუქსავენ ამ ტუტრუცუნას გამო ... მერე და , რა პატარაა ეს ქალაქი?!...ყველამ ყველაფერი იცის და მე თავს ვიშტერებ, ვითომ არაფერი ხდებოდეს... რატომ? ვისი გულისთვის? ვინაა დამანახავი? მოკლედ, თუ ასე გააგრძელებს, მე არ ვიყო ზეინაბ ცისკარიძე, მაგას თუ ნიშანი ვაღირსო!...

**ვახო** - ქალბატონო ზეინაბ, შეიძლება გამოცნობანა გეთამაშოთ?

**ზეინაბი** - სულელია ეს!...ბიჭო, შენ ნორმალური თუ ხარ?! გავსკდი ქალი ნერვიულობით, დარიგებით და ჭკუის სწავლებით და ეს აქეთ მემასხრება!...

**ვახო** - არა, თქვენ ვერ გამიგეთ...უფრო სწორედ, თქვენ იმ ქალბატონში შემთხვევით სალომე ლოლაძე ხომ არ იგულისხმეთ?

**ზეინაბი - (ზურას)** დაადუმე ეს ვაჟბატონი და თუ დაფიქრდება პატარ ხანს , მიხვდება, ვინც ვიგულისხმე და რომ არაა ეს სახუმარო და სატინგიცო... **(ზეინაბი აუდიტორიიდან გადის და კარს მიიჯახუნებს)**

**ვახო -** ო-ო!... ქალი კია არა „სვარკის“ აპარატია, მე მოვკვდე!... ქვა ქვაზე დაადუღა, რა!... ამას ჰგონია, მე არ მინდა უკეთესი ქულა, მაგრამ იმას რა ვუყო, ამხელა პროცენტაინი რომ აქვს გაიაოზას შეტენილი და ოჯახს ვეხმარები, რომ სახლი არ გაგვიყიდოს ამ დედაარღნიანმა ბანკმა ...წუხელ ღამე ლამის 4-ზე მივედი, ტო!... ნახევრად მძინავს და არც ამაღამ დამადგება კაი დღე - ორდღიანი „ივენთია“ და „იმენნა“, დაიმხეს ტიპებმა სასტუმრო და რესტორანი... აზრზე მოდი, რა მაყუთია გადახდილი, რომ ჯერ მარტო სამი „დრონი“ იღებდა სხვადასხვა წერტილიდან ...

**ზურა** - ეგ იქით და მართლა რა ჭირს ტოროლას?!- არ მოვიკითხოთ?!

**ლულუ** - რა ვიცი, იქნება ჩემი ზარი არ აწყობს და შენსას უპასუხოს ...სცადე!...

**დემნა** - არ აწყობს კი არა, სადაც ვნახავ, იქ გავჩეჩავ, მე ვიყო დემნა!

**ლულუ -** (**იცინის)** - ჰოდა ხარ კიდევაც...

**დემნა** - **(ტუჩებს მოპრუწავს „სელფის“ მოყვარული გოგონების მიბაძვით** ) გვალია არა, გვასალია!

**ლულუ** - **(ბიჭებს მიუბრუნდება)** აზრობთ, რო არ ბეზრდება ტიპს! ...

**ვახო და ზურა აქამდე რაღაცაზე ჩურჩულებდნენ და შეუმჩნევლად აუწიეს ხმას...**

**ვახო** - ე, კაროჩე, ეს ზეიკო კი წიწინებს, მაგრამ ტოროლა მგონი პოტენციურ მძევლად ყავს „სასტავს“...ერთიდაერთი რო შეტოპა ამ ჭაობში , ვეღარ გამოდის ...როგორც ხდება ხოლმე რა...

**დემნა** - რაა?!

**ზურა** - ზუსტად არ ვიცი, მაგრამ, მგონი, მართლაც მაგარ შარში გაეხვა...

**ვახო** - თან , „პახოდუ“, დიდ ფულზეა ბაზარი...

**დემნა** - რა ფულზე?

**ვახო** - „დარმავოი“ მაყუთზე... ახევდა, რა, ერთს „სასტავი“ „ჩერეზ“ ტოროლა და დაიწვნენ ერთბაშად...

**ზურა** - აუჰ, ეს უნდოდა კიდე მაგ გოგოს პრობლემებს?!

**დემნა** - ბიჭო, ე, შენ „ვაფშე“ სადა ბანაობ? რა პრობლემებზე ბაზრობ? მე სადა ვარ ...ან აქამდე სად ვიყავი?

**ლულუ** -ჰოდა, სად იყავი?

**დემნა** - შენ ჩაკვდი, გოგო!

**ლულუ** - ერთუჯრედიანი!

**დემნა - (ზურას)** წამო, ვიბაზროთ...

**ზურა** - მემუქრები?

**დემნა**- რას გემუქრები?!... მართალი კაცი, ძმაო, ქვაზე მაგარია...წამო-მეთქი!

**ლულუ** - აუუუუ, დაიწყო ეს ძველბიჭური მუღამები... წამო, გავიდეთ, ვიბაზროთ...არსადაც არ წამოვა, გაიგე?! აქ ილაპარაკეთ, რო ჩვენც გავიგოთ...ჩვენ უცხოები კი არა ვართ?!...

**დემნა** - კაი, მოსულა! ...რა პონტში იცი ტოროლას პრობლემები, როცა, ბოლომდე მეც კი არა ვარ აზრზე... აი, „ვაფშე“!...არც მაყუთზე...არც ოჯახურ ამბავში, არც პირადულში... არც ...

**ზურა**- დაამთავრე? ...

**დემნა** - დაუშვათ, დავამთავრე...გისმენ!

**ზურა**- გიხსნი მეასედ და საბოლოოდ, მე და სალომე ვართ ბავშვობის მეგობრები, ჯერ კიდევ ბაღიდან...თან სკოლელები და თან უბნელები და არ გინდა ეს ოტელოს ეჭვიანობები და ცეცხლების ყრა...

**დემნა** - ბიჭო, მე ვარ ეჭვიანი? ... მე მეუბნები მაგას? ...

**ზურა**- აბა, რა საქმეებს მირჩევ? ... მეგობარია-თქო გეუბნები ...

**დემნა**- კაი, გავიგე!... მეგობარი თუა, რა პონტში იკიდებ, მერე ძმაო?

**ზურა-** ვიკიდებ რა შუაშია?!... ბავშვი ხო არ არის, კუდში დევნა სჭირდებოდეს?! ...

**დემნა - (ლულუზე მიანიშნებს)** ეხლა ეს გამიჭედავს , მაგრამ მაინც ვიტყვი, ქალი და თმაგრძელი და ჭკუამოკლე არ გაგიგონია, ხალხური და ფოლკლორი?! ... ჰოდა, დევნა კი არა, თვალი არ უნდა მოაშორო, „იმენნა“ , ყოველ ფეხის ნაბიჯზე უნდა აკონტროლო, რო რამე სირობაში არ გადაეშვას ...

**ლულუ** - მიდი რა!...გამომივიდა ესეც სოლომონ ბრძენი ! ...მთელი ცხოვრება, ეს კაცები ხართ, ყველაფერს რო აბანძებთ, თუ კაია! ...

**დემნა**-(**ზურას**) ჰა, ხო ვთქვი, გამიჭედავს-თქო!... **(ლულუს)** გოგო, გამოთქმებს დაუკვირდი ... იმის ნაცვლად რომ ორი აგური გეჭიროს და თავში ირტყამდე, ან კარდაკარი შემოირბინო და დაქალი მოძებნო, ზიხარ აქა და მებლატავები...

**ლულუ**- დიახაც, და მეტსაც გეტყვი!

**დემნა** - რას მეტყვი?! ... საკუთარი ცხოვრება ვერ დაგილაგებიათ ...ქათამივით ორი ფეხი გაბიათ და მაინც ყველაფერს რო ნახევარქათამად აკეთებთ ...თუ ნაშა ხარ, იყავი, რა, ბოლომდე! ...მაგრამ რო გიტყდებათ „პახოდუ“ „რაღაჩეები“ , აი, მაგას ვერ ვიტან !... გული!...გული მერევა!...

**ლულუ** - ყველამ თავის მამიდასო!...

**დემნა**- ე, როზა და კლარა, ამას უყურე?! ... შენა და, როდის აქეთ ვართ დიდ გულზე - რაც ფემინისტებს დავუკავშირეთ ბედი?... ისა და, პლაკატების სლოგანების მოფიქრებაში ხომ არ გინდა დაგეხმაროთ შენ და შენს ტრაკქარიან დაქალებს?...

**ლულუ** - არაფერი შენ არ იცი და არაფერი შენ არ გესმის... ქალების - მითუმეტეს!...

**დემნა**- აბა რა! ... შენი დაქალიც თუ მაგ აზრზეა, საღოლ - მე!

**ზურა** - სალოს პრობლემები დღეს და გუშინ არ დაწყებულა...

**დემნა** - გავიგეთ, რო შვიდი წლის იყო, მშობლები რო გაიყარნენ და ნერვიულობაზე შაქარი აიკიდა...ვის არ არევია ოჯახი და ვის ჰყავს დღემდე ტკბილად შებერებული კუკუნა დედუნცი და მამუნცი, ჩამომითვალე...ჰო, რას მიყურებ მაჩვ-ზღარბასავით, დაიარე მთელი კორპუსი და თუ ხუთ კაცზე მეტს მიპოვი, ორივე სახეზე ჰყავდეს, ქართულ-სახლურ -მამაპაპურ-დარბაისლურად, - მე ვიყო ჩიჩოლინას ტრიკოს ბანტი! **(ლულუს**) მიმიხვდით ალბათ, ეს „ობრაზნი“ შედარება შენ და შენს სადაქალოს მივუძღვენი!

**ლულუ** - არა რა, სანიმუშო იდიოტი რო იყავი ვიცოდი , მაგრამ ეგეთებიც თუ შეგეძლო?!...

**ზურა** - ეგ რა შუაშია... უბრალოდ, დედასთან იზრდებოდა და ის კიდე სასოწარკვეთისა და გაჭირვებისგან ვიღაც ავანტურისტს გადაეკიდა და გათხოვდა, თან ახალ ქმართან ერთად თურქეთში მოხია...

**დემნა** - კი...ვიცით ეგეც, მაგრამ ბოზ დედამთილს რო რძალი არ უბოზდება, ეგეც ხალხურია და ნატურალური...

**ლულუ**  - არა, შენ მარტო სანიმუშო იდიოტი არ ხარ...ბოროტიც ყოფილხარ!...ბოროტი და დაუნდობელი!

**დემნა** - ბოროტი და დაუნდობელი ცხოვრებაა, ჩემო როზა და ჩემო კლარა, ჰოდა, ერთხელ რომ თათუნებს დაიწვავ ნაკვერჩხალზე, მერე მაყალს სათოფეზე აღარ უნდა გაეკარო, მაგრამ იმას რა ვუყოთ , რომ ასე გვიყვარს „ბარბექიუ?!“ ...

**ზურა** - ეგ გაწერილი და დაბანილ-დავარცხნილი რეცეპტები, სამწუხაროდ, ცხოვრებაში არ მუშაობს...გიფიქრია, რატომ მიეკედლა მამას ?...ტიპი ჩვეულებრივი აზარტული მოთამაშე იყო, ერთი ხელმოცარული და უნებისყოფო არშემდგარი არარობა...რა სიმარტოვეს უნდა განიცდიდე, რომ 13-14 წლის მოზარდმა, თანაც გოგომ, ასეთ მამასთან გადაწყვიტო ცხოვრება...

**ლულუ -** ალბათ მაშინ სხვა შანსი არ ჰქონდა... ადამიანს სჭირდება,რომ იცოდეს, რომ ვიღაც გვერდით ოთახში სუნთქავს, რომელსაც რომ გაუჭირდეს, წყალს მიაწვდის...

**დემნა** - ჰოდა,ერთ მშვენიერ დღეს დიდი კუში რომ წააგო , იმიტომაც დაუხვდა სკოლიდან დაბრუნებულ საკუთარ პირმშოს სამზარეულოში თოკზე ჩამოკონწიალებული!...ისე, საღოლ, მაგაში მაინც ჰქონია ნებისყოფა- ლოგიკური წერტილი დაუსვა საკუთარ უბადრუკ ცხოვრებას!...

**ვახო** - **(გაოგნებულია მოსმენილით )** არა?!

**ლულუ** - რა?

**ვახო** - აუ, ეგ ამბები არ ვიცოდი, გეფიცებით მერაბიკოს საფლავს!... ცოდოა, ტო!

**ზურა** - მოკლედ, როგორც არის რა, სამწუხაროდ, ცხოვრება „ჰელოუინის“ ესთეტიკაში გადაღებული ერთი გრძელი და მძიმე სერიალია კომიკურ-სატირული ინტერმედიებით, კრიმინალური აქცენტებითა და ტრაგიკული ფინალით...

**დემნა** - აუჰ, რა ფილოსოფიური ნარატივი გააძრო?!... **(მხარზე უთათუნებს ხელს)** შორს წახვალ. ბიძი!

**კარში დგას ტოროლა, ვახო ზურას ანიშნებს გაჩუმდიო, მაგრამ ამაოდ...**

**ტოროლა** - რატომ ასე პესიმისტურად?

**ზურა** - ვა, სალი?

**ლულუ** - **(დაბნეული და უხერხულობისაგან აჟიტირებული)** ვაიმეეე, სალ, საიდან გაიჩითე?...გოგო, სად ხარ დაკარგული, შენი გულისთვის, „იმენნა“ გადავდგი ნახევარი საბურთალო და დიდი დიღომი... **(ხელს კიდებს და შემოყავს აუდიტორიაში)**

**ტოროლა** - დილიდან მასლოკინებდა ... ჩემზე ლაპარაკობდით, არა?

**დემნა** - ხო, რა? -არ შეიძლება?...

**ლულუ** - არა , შენზე კი არ ვლაპარაკობდით, აი ამ შენს დეგენერატ მაჩოს ვერ შევაგნებინე, ერთხელ და სამუდამოდ, რომ ქალი არ არის კაცის საკუთრება, და მონა, - მითუმეტეს!... და სადაც მინდა, როდესაც მინდა და ვისთანაც მინდა, იქ წავალ და იმას გავაკეთებ და, საერთოდაც ...

**დემნა -** მაჩო არა მაჩვი კიდე !**...(სალომეს)** სად იყავი ეს დღეები დაკარგული?

**ტოროლა**- გრძელი ამბავია...

**ზურა**- ჩვენ რამეში დახმარება შეგვიძლია?

**ტოროლა** -არა... მგონი!

**ლულუ**- სახეზე რა გაქვს **(ლოყაზე ჩამოყრილ თმას უწევს)** ეს რა არის?

**ტოროლა** **- (იღიმება)** კლიენტს ფარდის დაკიდებაში ვეხმარებოდი და ჩამოვვარდი...

**ლულუ** - დაიფიცე!...

**დემნა** - **(ლულუს უყვირის)** რას აფიცებ, ვერ ხედავ, რომ ტყუის!

**ტოროლა**- მაშინ ნუ მეკითხები!

**დემნა - (იძულებით მიყავს აუდიტორიის ცენტრში და დაფასთან ლექტორის სკამზე, როგორც განსასჯელის სკამზე, სვამს )** არა, ეხლავე მოყვები ყველას თანდასწრებით, სად იყავი და რა ხდება შენს თავს და თან ისე, რომ არცერთ წვრილმანს არ გამოტოვებ, თორემ ...

**ტოროლა** - მემუქრები?! ...ვითომ არ იცი, რომ შაბათ-კვირაობით, როცა მიმართლებს, სახლებს ვალაგებ, რომ ვიარსებო ...

**ლულუ**-(**დემნას გაწევს გვერდზე** ) შენ ვერა ხარ, ხო იცი! ...დაანებე თავი!...(**ტოროლას**) მისმინე, წამოდი, კლინიკაში წამოგყვები და სურათი გადავიღოთ, ტვინის შერყევა არ იყოს...

**დემნა** - ტვინი კაი ხანია შერყეული აქვს, ასე რომ ტყუილად მოცდებით...

**ლულუ - ( ბიჭებს)** ვაიმე, გააჩუმეთ ეს იმბეცილი, გოგო ცუდადაა და რა დროს გარჩევებია?!(**ტოროლას**) როდის ჩამოვარდი? ...ცივები დაიდე?

**ტოროლა** - შაბათს...

**დემნა** - სალ, სიმართლე თქვი, თორემ საკუთარ თავზე პასუხს არ ვაგებ, იცოდე!...

**ზურა** - მოდი, შეეშვი! ...მე მგონი, ცოტა შოკშია და უარესი არ დაემართოს...

**დემნა** - არაფერი არ მოუვა! **(ზურა ცდილობს დემნას გარიდებას)** ხელი!...ხელი მეთქი! **(ვახო ცდილობს მოძიძგილავეების გაშველებას)**

**ლულუ** -აუუუ, რა ერთუჯრედიანები ხართ ეს კაცები, რა!...

**დემნა -** ამებას ხმა მესმის!...

**ზურა** - კარგი, საბავშვო ბაღში ხომ არა ვართ, მართლა და მართლა?! ... დავამთავროთ ეს უაზრო სპარინგი!

**დემნა**- სპარინგი და კიკბოქსინგი არ ვიცი მე! **(მივა ტოროლასთან და ხელს მკლავზე მოუჭერს)** სალ, მისმინე... ეხლა შენ ან ბოლომდე გვეტყვი სიმართლეს, აი, სუ მთელს, თავიდან ბოლომდე... ან ...

**ტოროლა სკამიდან ჩამოცურდება და გონებას დაკარგავს.**

**ლულუ (პანიკაშია)** - დეგენერატო! რა უქენი? ... მხეცო!... რა ატკინე, რო გოგო გაითიშა?

**დემნა** - ფეხები ააწევინეთ და ეგრევე მოვა გონს...

**ლულუ - (კივის)** ვაიმე, ნორმალური ხარ ეხლა შენ?...ავადმყოფი!...

**ზურა -** (**ლულუს)** არა , მაგას მართალს გეუბნება, მომეშველე! **...( ზურა და ვახო იატაკზე აწვენენ და ფეხებქვეშ სკამს უდგამენ )**

**დემნა - (მუშტს ურტყამს კედელს)** ...ამის დედაც! ... კიდე მე ვარ არანორმალური...საყვარელი ქალი სამი დღეა დაკარგულია... აზრზე არა ვარ, სადაა და როგორაა, მაშინ ,როცა რაღაც ბნელ ტიპებსაა აკიდებული და არაფერს გიყვება...მერე მოდის ჩემხელა „ფინგალით“ და გონება ეთიშება, და კიდე მე ვარ არანორმალური **...(დემნა მივარდება და ტოროლას ხელოვნურ სუნთქვას უტარებს, რის შემდეგაც ტოროლა გონს მოდის )...**ეგრე!

**ლულუ - (ბიჭებს)** გაიწიეთ...ჰაერი...ჰაერი სჭირდება მაქსიმალურად! ვახო, წყალი ამოუტანე, რა, „მარკეტიდან“ და აფთიაქში რამე „ვალიდოლის“ და „ნიშადურის“ მსგავსი მოაყოლე... **(ვახო სასწრაფოდ გარბის, ლულუ ტოროლას მოუბრუნდება )** გოგო, ცოცხალი ხარ?

**ტოროლა (ცდილობს წამოჯდეს, ზურა ეხმარება, თავადაც ჩაჯდება და ზურგს უკან მიიყრდნობს მხრებით)** - რა დამემართა? ...გავითიშე ხო? ...არაფერი მახსოვს...

**ლულუ** - ეგ არაფერი, არ შეგეშინდეს!...მთავარია, რო არ შეშინდე! ეხლა ვახო წამლებს და წყალს ამოიტანს და ყველაფერი მაგრად იქნება!

**დემნა - (ბოლთას სცემს)** მაგრად არა, ბებიაჩემის ფაჩუჩი!... რა იქნება მაგრად, რა? ...თავს იტყუებთ, თუ მე მაგოიმებთ?

**ლულუ**  - ნუ ყვირი...ისედაც საფეთქლები ლამის არის გამისკდეს!...

**დემნა** - და, მე რომ მთელი წელია, ლამის არის, გული გამისკდეს, გკიდიათ არა?

**ტოროლა - (ლულუს)** უთხარი დაწყნარდეს და ნუ დაგვყვირის თავზე...

**ლულუ - (დემნას)** გაიგე?!...

**ზურა - (ტოროლას ზურგშექცევით)** სალ, დილით ისაუზმე, მშიერი ხო არ ხარ?

**(ტოროლა დუმს)** სალი, შენ გეუბნები, ამ დილით რამე ჭამე?

**ტოროლა** - კი, ყავა დავლიე...რატომ მეკითხები?

**ზურა** - აბა გონება რატომ დაკარგე?

**დემნა** - ჩემს მამის მკვლელის მზერას ვერ გაუძლო! ... (**ტოროლას)** გოგო, სამი დღეა „იმენნა“ შლეგიანივით დაგეძებ, სად არ ვიყავი, ვის არ მივადექი, სად არ ვრეკე... შენ ნორმალური ხარ?

**ტოროლა** - მე ფეხმძიმედ ვარ...

**ლულუ** - არ არსებობს!

**ზურა** - რაა?

**დემნა** - რა თქვი, გოგო?!

**ტოროლა** - ფეხმძიმედ ვარ-მეთქი!

**დემნა** - როგორა ხარ?

**ტოროლა** - ორსულად! ...

**დემნა** - მერე?

**ტოროლა** - მერე არაფერი...შვილი გამიჩნდება...

**ლულუ**- სალ, დარწმუნებული ხარ?... ექიმთან იყავი?

**ტოროლა** - ვიყავი და აბორტი დაგვიანებულიაო, მითხრა...

**დემნა** - რა აბორტი, გოგო, შენ შიგ ხო არა გაქ?!... მე არაფერს მეკითხები?...

**ტოროლა** - შენ რა უნდა გკითხო?

**დემნა - (ლულუს)** ამ შენს დაქალს უთხარი, რომ ჩემს ქრისტესმიერ მოთმინებასაც აქვს საზღვარი და სანამ ...

**ლულუ ( დემნას ყვირილით )** - მაცლი?!

**ზურა** - სალ, გესმის, რომ ამაზე არ ხუმრობენ...

**ტოროლა** - არც მე მეხუმრება...

**დემნა - ( ზურას)** არ ხუმრობენ კი არადა, მომკლა ამისმა ინტელექტუალურმა საბალეტო რევერანსებმა (**ტოროლას)** გოგო, მომხედე, რამდენის ხარ?

**ტოროლა -** თექვსმეტის და ბევრი თვეების და შემეშვი!

**დემნა** -თექვსმეტის არა, ორმოცდაერთის! ... ბავშვი რამდენი კვირისაა-თქო ...შეგეშვა კი არა, „იმენნა“ **(ხელს მომუჭავს რომ მოუქნიოს) ....**

**ლულუ - (კივის)** არ გაბედო !

**ზურა** - სალ, რა სიგიჟე თქვი, გესმის?

**დემნა** - და რატოა სიგიჟე, ე, არისტოტელ, მიდი, ერთი „გამიასნე“ ?... ეჭვი ხო არ გეპარება ჩემს მამაკაცურ შესაძლებლობებში? ...

**ზურა** - სალი, შენ გესმის, რა შეიძლება ყველაფერ ამას მოყვეს?

**დემნა** - **(ტოროლას)** რა ? რა უნდა მოყვეს? რას ამბობს ესა? რაო? რაებს ბაზრობთ აქ ჩემს თანდასწრებით, მოიცა... რაო? ... მოდი შენ აქ, **(წამოაგდებს ზურას ფეხზე და დაათრევს წინ და უკან საყელოზე ჩაფრენილი)** იცოდე, პასუხს არ ვაგებ საკუთარ საქციელზე, თუ ყველაფერს არ მოჯვავ, აქ და ახლა!...

**ლულუ** - ცხოველი ! **(სალომეს წამოდგომაში ეხმარება)**

**ტოროლა** - ზურას შეეშვი! ...მაგან იმდენივე იცის, რამდენიც შენ...

**დემნა** - რაღაც არა მგონია!... რაღაც სხვანაირად იყურება - ტრანსგენდერი თახვივით! **(აჯანჯღარებს, ზურა წინააღმდეგობას არ უწევს)** ...ისე ნაბავს თვალებს და ისე მშვიდად და აუღელვებლად შეშფოთდა, რომ აშკარად ცოტა მეტ ინფორმაციას ფლობს, ჰოდა , ეხლა დაჯდება ჩვენი ზურიკო და დაყაჭავს ... (**დააგდებს სკამზე და ფეხს სკამზე ფეხებშუა შეუცურებს)** აბა, რა ვიცით მიმდინარე საქმის შესახებ, ოქროს მოწმევ?

**ზურა ( მშვიდად)** - მართლა არანორმალური ხარ!

**დემნა ( ყბაში ჩაავლებს ხელს )** - აი, გოგოებო, თქვენ ეხლა ნახავთ, როგორ იწრთობოდა ფოლადი ...

**ტოროლა** - ბავშვი ზურასი არ არის!

**დემნა ( თავს ანებებს ზურას)** - რა თქვი?

**ტოროლა** - ის რომ ბავშვი ზურასი არ არის! გასაგებია?

**დემნა** -ტყუის ხო? **(ყელში წაწვდება ზურას და ტოროლას მიუბრუნდება** ) თქვას, თორემ აქვე გავათავებ ამ შენს ბავშვობისა და ყრმობისდროინდელ რესპექტაბელობისა და სიმშვიდის ფორმულას!...

**ტოროლა** - მეცოდები!

**დემნა** - ჰა?... გეცოდები? ... მე გეცოდები შენ?!... ჰა-ჰა-ჰა! ... რატომ ღმერთი არ გაიცინებს? გოგო, ყელამდე ძღნერში ხარ იმ შენი „სასტავის“ გადამკიდე და კიდე მე გეცოდები? რატომ გეცოდები? იმიტომ, რომ შენი ახლადშეძენილი ტრაკანა დაქალოჩკების გემოვნებაში არ ვჯდები და გიტყდება? ... რა ვქნათ? ცოტა ძველმოდური მენტალიტეტი დამყვა ჯერ კიდევ საბავშვო ბაღიდან და იქ, სადაც გოგოები ფსამდნენ, რატომღაც შესვლა არ მევასებოდა...

**ტოროლა** - იცი, რომ ძალიან დამღალე?!

**დემნა** - როდის აქეთ, სალომეა, ხომ არ იცეკვებდი ამ ერთხელაც ჰეროდესათვის?

**ტოროლა** - **(ლულუს)** საშინლად მტკივა შუბლი... თითქოს ათასობით ურო სცემდეს ერთდროულად...

**ლულუ** - აუუუ, ეს ბიჭიც სად დაიკარგა, რა?! ... დამშვიდდი და წესიერად მოყევი, ვის ბავშვზეა საუბარი...

**ტოროლა**- შენც მაგრად უბერავ, ხო იცი?!... გაჩნდება ბავშვი, გოგო, ჩვეულებრივი ბავშვი...ჩემი შვილი ... გოგო, ან ბიჭი, ან ორივე ერთად!... გაჩნდება სადღაც 5 თვეში, თუ მანამდე ამისთანა ბნედადაცემულების გადამკიდე, ნაადრევი მშობიარობა არ დამეწყო და ...თუმცა, ამას არანაირი მნიშვნელობა აღარ აქვს!...

**შემოდის ვახო ...**

**ვახო - (მაგიდაზე წამლებს და წყლის ბოთლებს ალაგებს)** აი, რაც იყო, ყველაფერი წამოვიღე... დაალევინეთ დროზე... ქვევით , კიბეზე ზეიკოს ვიღაც ფორმიანი ტიპები ებაზრებიან...(**ტოროლას)** იმ „მაყუთის“ ამბავზე ხო არ მოგაკითხეს, ტო?

**ტოროლა** - რაც არ უნდა მოხდეს, არავინ ჩაერევით... ჩემს პრობლემებს თავად მივხედავ ...

**ზურა-** იქნებ სანამ ასეთ გადაწყვეტილებას მიიღებდე, ცოტა მეგობრებისთვისაც გეკითხა რამე...

**დემნა** -აუჰ, გამომივიდა რა ეს დიდი სოლომონ ბრძენი და კრეზის სიმდიდრე - კაცი ბაჯაღლო - ოქროს სალარო !... გოგო, დაიმახსოვრე, რომ დღეიდან შენი პრობლემა ბუნებაში არ არსებობს და ყველა გზა რომში მიდის...

**ტოროლა** - რომი შენ ხარ?!...

**დემნა -** რა , არა?!

**ტოროლა** - და მე რომ წითელქუდასავით სიბნელეში ტყეში გზა დამებნა და მგლის საწოლში ამოვყავი თავი ?...

**დემნა** - ჰოდა, ორივეს მოვუტყან კარგის ტრაკი! ...მგელი და ტურა არ ვიცი, თქვი, ვინ არის ბავშვის მამა...

**ტოროლა**- ამას რა მნიშვნელობა აქვს ...

**დემნა** -რაკი გეკითხები, ესე იგი, აქვს!...

**ტოროლა -(თმას გადაიწევს და ამოლურჯებულ სახეს მიუშვერს)** - აი , შეხედე და დატკბი!...აი, ბავშვის მამა!...უფრო სწორედ, ბავშვს მამა აღარ ჰყავს...

**დემნა** - მოვკლავ...

**ლულუ** - ვის?

**დემნა** - მგელს ...და მერე წითელქუდასაც ზედ მივაყოლებ!...

**ლულუ - (ტოროლას)** ამას კიდე შენი გაგიჟება უნდოდა?!...მართლა მოკლავს!

**ტოროლა** - დაწყნარდი!... უკვე...

**ლულუ** - რა უკვე?

**ტოროლა** - მკვდარია...

**ზურა**  - რააა?!...სალომე, შენ შოკი გაქვს...

**ტოროლა** - შეგიძლიათ შეამოწმოთ... თუმცა დღეს საღამოს ისედაც უკვე ყველას ეცოდინება ...

**ლულუ**- აფრენ ხო?...მითხარი რომ ეს ყველაფერი მოიგონე, რომ წინა დღეების გადაკარგვა გაგემართლებინა... სალ, გემუდარები, სიმართლე გვითხარი...

**ტოროლა** - ...ორი სიმართლე არ არსებობს...

**დემნა** - შენ გესმის, რა ჩაიდინე?...

**ტოროლა** - ...როცა წამიყვანენ, ეცადეთ, რომ ზედმეტები არ ილაპარაკოთ ...ისედაც დამძიმებულ ამბავს მეტად ნუ დამიმიძიმებთ...(**ლულუ**ს) დაიფიცე, რომ გვნახავ ხოლმე ... მე და ჩემს შვილს... არ მიგვატოვებ... რაც არ უნდა გაიგო და გითხრან...

**ლულუ ტირის.**

**ზურა**- მგონი მოვიდნენ....

**კარი იღება და შემოდის ზეიკო**

**ზეიკო -** ლოლაძე, გელოდებიან...მე ვთხოვე, რომ დაკავებას მოწმეთა გარეშე ჩაევლო და ისინიც დიდსულოვნად დამთანხმდნენ... წადი...

**დემნა** - არსადაც არ წახვალ **... (მივარდება და ტოროლას გულში ჩაიკრავს)** არ გაგიშვებ, გესმის?!...

**ტოროლა** - **(თავს გაითავისუფლებს დემნას მკლავებიდან** ) იცი, თავიდან მეგონა, რომ მიყვარდი...

**დემნა** - მეგონა?!... რას ნიშნავს ეს „მეგონა?!“

**ტოროლა** - ნუ მაწყვეტინებ ...ისედაც ტვინის შერყევა მაქვს მგონი და აზრს ძნელად ვუყრი თავს... ხო, რატომღაც მეგონა, რომ მართლა მიყვარდი და იმხელა და ისეთი იყო ჩემი სიყვარული, რომ, რაც არ უნდა მომხდარიყო, რაც არ უნდა დამმართოდა, ყველაფერს მაპატიებდი ...მაგრამ მალევე მივხვდი, რომ შევცდი, რადგან იმაზე მეტი ტვირთი აგკიდე, ვიდრე ამის ზიდვა შეგეძლო... და მაშინ საკუთარ თავს დავუფიცე, რომ გაგათავისუფლებდი ჩემი სიყვარულის მოჯადოებული წრიდან ...

**დემნა** - **(ზეიკოს)** წაიყვანონ, სანამ მართლა შემომაკვდა...

**ტოროლა**- არა... ჯერ მათქმევინე... იქნებ „ხვალ“ აღარც კი დადგეს...ჰოდა, ერთხელაც, როცა მისი სახლი მორიგ ჯერზე დავალაგე, ვიფიქრე, რომ აჯობებდა, დავრჩენილიყავი ... ვიცოდი, რომ საშინელებას ვაკეთებდი ...და მაინც, იცი, რატომ ავირჩიე ის ?- რომ გადამერჩინე... რომ გაგეგო ჩვენზე და შეგძულებოდი, რადგან მე და შენ ერთად ვერადროს ვერ ვიქნებით... მე არც მასთან არ ვიქნები აღარსოდეს, რადგან მკვდარია... აი, ამ ხელებით, თავად მოვკალი...რა სიგიჟეა არა? ის შენგან გაქცევის საუკეთესო შანსი მეგონა, მაგრამ, საბოლოოდ, სიკვდილი აღმოჩნდა ყველაფრისგან გაქცევის ერთადერთი გზა ...

**ზურა**- სალ, ჩვენ გავალთ და მოგვიანებით გნახავთ,ხო?!...

**ლულუ** - სალ, მამაჩემს ნაცნობი უმაგრესი ადვოკატი ყავს და აგიყვანთ და ყველაფერი კარგად იქნება, აი, ნახავ, მთავარია, შენ იყო მაგრად...მთავარია, შენ არ გატყდე სულიერად! ... სალი, მომენატრები! **(ჩაეხვევა და ტირის)...** როგორ უნდა ვიყოთუშენოდ, რა?!

**ლულუ ზურას და ვახოს გაყავთ .**

**ზეიკო-** ლოლაძე...გვალია...გესმით ალბათ რა მდგომარეობაშიც ვარ და დიდხანს ნუ გამოჭიმავთ ახლა ამ დამშვიდობების ცერემონიალს... **(იცრემლება)** აქვე ვიქნები, დერეფანში და შევიყოლიებ იმათ ლაპარაკით ცოტ-ცოტას, მაგრამ თქვენც დაუჩქარეთ ...ხომ გესმით, ბევრი მეც არაფერი შემიძლია... **(გადის)**

**ტოროლა და დემნა ერთხანს უხმოდ უმზერენ ერთმანეთს .**

**დემნა** - **(ცრემლები აღრჩობს)** რატომ ? გამაგებინე, რატომ?...

**ტოროლა** - ტყუილად მეკითხები, პასუხი მაინც არ მაქვს ...

**დემნა** - ყველაფერს მიმალავდი... თვალთმაქცობდი... გამაცურე, როგორც უკანასკნელი ....

**ტოროლა** - არ გვინდა...აზრი მაინც აღარ აქვს...

**დემნა** - შენ შეშლილი ხარ ...თავი ხომ დაიღუპე და ახლა ბავშვსაც ღუპავ ...

**ტოროლა** - ხო, ალბათ შეშლილი ვარ ...თუმცა ჩვენ ყველანი ცოტ-ცოტა არანორმალურები ვართ ... იცი, შენ მთავარს ვერ მიხვდი - რაღაც მომენტში მე და შენ - ორი სხვადასხვა სამყარო გადავიკვეთეთ და შენ დაიჯერე, რომ ეს იყო ბედისწერის შეხვედრა ... მაგრამ მე ვერასოდეს ვიქნები მზრუნველი და ერთგული ცოლი, რომელიც კართან დაგხვდება სამსახურიდან დაბრუნებულს და ვახშამს გაწყობილს დაგახვედრებს და რაც მთავარია, ამით იქნება ბედნიერი ...იცი, მშობლებს არ ირჩევენ ... არ იფიქრო, რომ საკუთარ შეცდომებს მათ ვაბრალებდე...ალბათ, ეს ყოველივე ჩემი შურისძიებაა უსიყვარულობის პასუხად... მე სიყვარული არ ვიცი და არც არასოდეს ვყვარებივარ ვისმეს, მე მუდამ ხელს ვუშლიდი მათ თავისუფლებას ... როცა გაგიცანი, მეგონა, შენს გამო დავთმობდი თავისუფლების ჩემს საკანს, მაგრამ მივხვდი, რომ მე ეს არასოდეს გამომივა...

**დემნა** - რატომ? ერთხელ ხომ გამოგივიდა...

**ტოროლა** - ხო, მაგრამ ერთხელ შეიძლება !... ერთხელ შეიძლება შენც ოქროს გოლი გაიტანო, მაგრამ ამით ვარსკვლავი ვერ გახდები ...მდინარეში ორჯერ არავინ შედის და თუ მაინც სცდის, იქიდან ვეღარ დაბრუნდება ...

**დემნა** - სისულელეა...

**ტოროლა** -შეიძლება, მაგრამ ცხოვრება სწორედ ასეთი პატარ-პატარა სისულეებისგანაა აწყობილი, რუბიკის კუბიკივით , აბრუნებ ამ ფერად კუბებს და ცდილობ რამენაირად დაამხთვიო ფერი ფერს, მაგრამ საკმარისია, ერთი არასწორი ბრუნი და, ყველაფერი წყალშია ჩაყრილი და შენც ჯიუტად ისევ თავიდან იწყებ წახნაგის გაფერადებას...

**დემნა** - რამდენს მოგისჯიან?

**ტოროლა** - ალბათ მაქსიმუმს... განზრახ მკვლელობა დამამძიმებელი გარემოებებით...თან ქონების ძარცვაში თანამზრახველობა ... 15-დან 20 წლამდე... ...იქნებ მეტსაც !...

დემნა - ბავშვი ? ბავშვზე თუ ფიქრობ?

**ტოროლა** - შეიძლება ცინიკურად ჟღერს და არც დამიჯერო, მაგრამ ეს ორი დღეა მხოლოდ ბავშვზე ვფიქრობ... ციხისთვის არ მემეტება ... ის ხომ სულ პაწიაა და ჯერ არაფერი ჩაუდენია, რომ მონანიება და სასჯელის მოხდა მოვთხოვოთ ...ნუთუ შეიძლება დანაშაული ამ ქვეყნად დაბადება იყოს? !

**დემნა** - თქვი რომ თავს იცავდი, თქვი რომ აფექტში ჩაიდინე...თქვი, რომ ფეხმძიმე იყავი და ასეთ მდგომარეობაში ჭკუა არ მოგეკითხებოდა ...

**ტოროლა** - და რა, მაქსიმუმ 3-4 წლით შემიმცირონ პატიმრობის ვადა?... ჰა-ჰა, ერთი-ორი ამნისტია შემეხოს და გამოვიდე და მერე რა? - ვის ვჭირდები?!... ან აქამდე ვჭირდებოდი კი ვისმეს?

**დემნა** - მე მჭირდები ...

**ტოროლა** - ტყუი! შენ მე კი არ გჭირდები, არამედ საკუთარი მდგომარეობა მოგწონს ჩემდამი : ნახეთ, დემნა, რა მაგარი ბიჭია, ეს გზააბნეული გოგო როგორ უყვარს და როგორ თვალს ხუჭავს მის მძიმე მეკვიდრეობასა და ცხოვრების წესზე... საღოლ , ძმაო, ყველა ვერ გაუძლებდა, რასაც შენ იტან! **(ტაშს უკრავს)** ფარისევლობააა ყოველივე! ფარისევლობა და მიმიფურთხებია ასეთი არჩევანისათვის! აქ ამ სიყალბეში ტივტივს, ციხეზე ყოფნა მირჩევნია და პარაშის ხეხვა ... იცი, როცა იმის სახლს ვალაგებდი, კოხტას, ლამაზს, ფეშენებელურსა და და ბოლო დიზაინით გაწყობილს, წარმოვიდგენდი მე და შენს თავს ამ ინტერიერში და არცერთხელ არ მიმართლებდა... შენ კარგი ადამიანი ხარ, მაგრამ მე სხვა ვარ და ჩვენი საერთო პორტრეტი ვერადროს ეკიდება ამ საოჯახო ინტერიერში ... იმასაც იმიტომ დავუწექი, რომ საკუთარი თავის წინაშე შენთან დაშორება გამემართლებინა, მერე იარაღად გამომიყენეს და მისი მთელი ქონება მიიტაცეს და როცა მივხვდი, რომ არც ამაზე დამწყდა დიდად გული, მოვკალი საკუთარი ბავშვის მამა... ბავშვის რომელიც ჯერ არ გაჩენილა და უკვე არავის სჭირდება...ჩემსავით...მივხვდი, მე და ბავშვი ერთნაირები ვართ...არც მას აურჩევია მშობლები და ვინ იცის, როცა ამ ქვეყნად მოევლინება , რას იგრძნობს: ტკივილს თუ სიხარულს...

**დემნა** - მე დაგელოდები...

**ტოროლა** - უკვე გვიანია...წავალ...ზეიკო ალბათ საშინლად ნერვიულობს და წამლებს იყრის პეშვით ...

**გასვლას დააპირებს , უეცრად შემობრუნდება , სწრაფი ნაბიჯით გადაირბენს აუდიტორიას და ფანჯრის რაფაზე შეხტება :**

**ტოროლა** - დემ, მაპატიე!... იმათ კი უთხარი , რომ ტოროლა არავის მოუკლავს!...

**(გადახტება)**

**დემნა ღრიალით მუხლებზე ეცემა და მუშტებს ურტყამს იატაკს, შემორბიან**

**ზეიკო, ზურა და ვახო)**

**ზურა -** რა მოხდა?! სადაა ტოროლა?

**ვახო**- დემნა, გოგო სადაა?

**ზეიკო**- გვალია, სადაა ლოლაძე, სალომე სად წავიდა? გაიპარა?...დედა, რა პასუხი გავცე ახლა გამომძიებელს...

**დემნა** - ტოროლა? ...სად უნდა იყოს? გაფრინდა!... უბრალოდ გააღო ფანჯარა და გაფრინდა ...

**ზეიკო** - გვალია, გაგიჟდი? **(კარადას ეცემა** **და კარს გამოაღებს )** ლოლაძე, გამოდი, ნუ იმალები, ეხლავე გამოდი! ...

**ბიჭები ფანჯარას მივარდებიან და გადაიხედავენ ...ისმის ჩოჩქოლის ხმები და სირენების გამყინავი კივილი.**

**დემნა** - გამომძიებელს უთხარით, რომ ტოროლა არავის მოუკლავს და თქვენც...თქვენც ნუ მოკლავთ ტოროლას!

***დასასრული***